Helsingin kasvatus- ja koulutuslautakunta on päättänyt irtisanoa päivähoidon aluepäällikön eilisiltaisessa kokouksessaan tiistaina.

– Kyllä tämä on poikkeuksellinen ja ikävä tapahtuma, mutta ei voitu tehdä muutakaan kuin tämä esitys, jonka lautakunta hyväksyi, sanoo kaupungin kasvatuksen ja koulutuksen toimialajohtaja Liisa Pohjolainen.

Irtisanomiselle listattiin useita syitä lautakunnassa. Päällikkö oli muun muassa saanut suullisen huomautuksen siitä, että alaisten kanssa käytyjä kehityskeskusteluja ei oltu dokumentoitu.

Asiaan ei liity rikosta

Päivähoidon aluepäällikkö oli myös ylittänyt toimivaltuutensa tilatessaan työnohjausta ja koulutusta työnohjaajilta, joita ei oltu kilpailutettu hankintalain mukaisesti. Kahdelta ohjaajalta tilattiin palveluja yhteensä 76 849 eurolla. Päällikkö ylitti hankintavaltuutensa 15 000 eurolla.

– Tähän ei liity mitään rikosta, mistä olisi pitänyt ilmoittaa poliisille, mutta henkilö ylitti omat toimivaltuutensa, Pohjolainen sanoo.

Päällikkö teki myös lastentarhanopettajalle määräaikaisen työsopimuksen hallinnollisiin tehtäviin, vaikka toimialalla ei ole lastentarhanopettajia hallinnollisissa tehtävissä. Päälliköllä ei ollut toimivaltaa vakanssin käyttöönottoon, eikä siihen liittyneeseen palkankorotukseen.

– Henkilöstöä pitää kohdella tasavertaisesti, Pohjolainen summaa.

Ei voida ajatella, että kuka tahansa toimii miten vaan, kun toimitaan julkisilla varoilla. Kasvatuksen ja koulutuksen toimialajohtaja Liisa Pohjolainen

Helsingin kaupunki ei voi irtisanoa virkasuhdetta viranhaltijasta johtuvasta syystä, ellei syy ole asiallinen ja painava.

– Ei voida ajatella, että kuka tahansa toimii miten vaan, kun toimitaan julkisilla varoilla, Pohjolainen toteaa.

Irtisanotulle päällikölle on tarjottu mahdollisuutta siirtyä toisiin tehtäviin toimialalla, mutta tämä ei halunnut tehdä niin. Hänellä ei ole työvelvollisuutta irtisanomisaikana.

Irtisanomispäätöksestä kertoi ensimmäisenä Iltalehti. (siirryt toiseen palveluun)